ธปท.พลิกเล่นบทตัวดูดออกพันธบัตรแสนล้าน
ธปท.กลายเป็นผู้กู้สุทธิ ทยอยขายพันธบัตรระยะ 14 วัน ร่วม 1.05 แสนล้านบาท
11 ส.ค. 2554

ธปท.กลายเป็นผู้กู้สุทธิ ทยอยขายพันธบัตรระยะ 14 วัน ร่วม 1.05 แสนล้านบาท 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ได้ออกประกาศเชิญชวนธนาคารพาณิชย์ร่วมประมูลพันธบัตรธนาคารแห่งประเทศไทย รุ่นอายุไม่เกิน 15 วัน ประจำเดือน ก.ค. มูลค่ารวมทั้งสิ้น 1.05 แสนล้านบาท
ทั้งนี้ พันธบัตรที่ ธปท.จะนำออกขายจะแบ่งออกเป็นรุ่น ได้แก่ พันธบัตร ธปท.รุ่น พ.53/14/54 วงเงินที่จะเปิดประมูล 5.5 หมื่นล้านบาท อายุ 14 วัน ซึ่งได้เปิดประมูลไปเมื่อวันที่ 7 ก.ค.ที่ผ่านมา และกำหนดวันที่ชำระเงิน 11 ก.ค.ที่ผ่านมา ครบกำหนดไถ่ถอนวันที่ 25 ก.ค.นี้
นอกจากนี้ ยังมีพันธบัตรรุ่น พ.54/14/54 วงเงิน 5 หมื่นล้านบาท อายุ 14 วัน โดยได้เปิดประมูลวันที่ 8 ก.ค.ที่ผ่านมา กำหนดชำระเงินในวันที่ 12 ก.ค.นี้ และครบกำหนด 26 ก.ค.นี้
แหล่งข่าวสายตลาดการเงิน ธปท. เปิดเผยว่า ปกติแล้ว ธปท.จะเปิดประมูลพันธบัตรเพื่อดูดซับสภาพคล่องจากระบบอยู่ตลอดเวลา เพียงแต่ยอดเงินที่เปิดประมูลจะเป็นชุดเล็กแค่ 5007,000 ล้านบาท สูงสุดก็ตกประมาณ 2 หมื่นล้านบาท แต่งวดนี้อาจจะมีวงเงินมากเป็นพิเศษ ซึ่งถือเป็นการใช้หน้าต่างทางการเงินตามปกติในการบริหารการเงิน
ขณะเดียวกัน การรถไฟแห่งประเทศไทย (ร.ฟ.ท.) เตรียมเปิดขายพันธบัตรครั้งที่ 2 วงเงิน 1,000 ล้านบาท อายุ 12 ปี ดอกเบี้ยปีละ 4.03% โดย ธปท.เป็นนายทะเบียน
ทั้งนี้ ตามมติของคณะรัฐมนตรี ให้ผู้ว่าการ ร.ฟ.ท. เปิดขายพันธบัตรผ่านธนาคารพาณิชย์ในวงเงิน 1,000 ล้านบาท ครั้งที่ 2 ปี 2554 แบ่งออกเป็น 1 ล้านหน่วย หน่วยละ 1,000 บาท พันธบัตรอายุ 12 ปี 
สำหรับการเริ่มออกขายพันธบัตรวันที่ 11 ก.ค. 2554 ครบกำหนดวันที่ 11 ก.ค. 2566 ให้อัตราดอกเบี้ย 4.03% กำหนดจ่ายงวดแรกวันที่ 11 ก.ค. 2555 และงวดต่อไปจ่ายทุก 6 เดือน ทุกวันที่ 11 ก.ค. และ 11 ม.ค. ของทุกปี 
ทั้งนี้ธปท. จะเริ่มเปิดจำหน่ายให้กับประชาชน และสถาบันทั่วไปซื้อลงทุนได้ที่สาขาของธนาคารพาณิชย์ทุกแห่ง โดยกระทรวงการคลังเป็นผู้รับประกันเงินต้นและดอกเบี้ย